Kweek Kinders Met Karakter Omdraai Boek (Boksstel)
Wil jy graag weet... Waarom ’n straf vir een kind werk, maar nie vir die ander nie? Hoe om jou kind se taal te praat sodat julle mekaar regtig verstaan? Hoe om jou kind se emosies en behoeftes reg te hanteer?
Palmboomkinders is entoesiasties, raak maklik opgewonde, is energiek en loop oor van idees. Hulle haat dit om alleen te wees en kan alles ontwrig, gevolglik is rustige eie tyd vir hulle ma’s buite die kwessie.
Die roosboom is gedrewe, vreesloos, ferm en voorbarig. Hulle het ’n vinnige humeur en wil in beheer wees. Hulle kan soms geniepsig wees, maar as hulle verantwoordelikhede kry, word hulle die mooiste rose.
Die denneboomkind is liefdevol en het ’n rustige geaardheid. Agter die sagte geaardheid skuil egter ’n wil van staal wanneer hulle uit hulle gemaksone gedwing word.
Hoekom ’n palmboom?
Om hierdie temperament te waardeer, moet jy dalk eiland-palmbome visualiseer. Wanneer die eilandmusiek opklink en die Hoolah-meisies hul gras rompies rondswaai, dans die palm boompies saam. Hulle staan in die middel van elke strandpartytjie. Afgeëts teen die sonsondergang laat hulle ons almal verlang na die volgende naweek of vakansie. Hulle is joviale, pretliewende bome – ver verwyder van die erns van die res van ons! Hulle basuin dit uit: “Leef vir die oomblik, geniet die son, die lewe is ’n fees!”Palmbome verander nie baie soos hulle groter word nie. Hulle onderste takke of blare verdroog maar net, en die stam word al langer, maar die wuiwende blare dak bly dieselfde. Mense met hierdie temperament behou ook hulle kinderlikheid, lewenslus en sprankel tot in hulle oudag. In ’n sekere sin word hulle ook maar net langer. Hulle is verrassend, vreemd, wonderlik, van ’n ander planeet. Hulle bring die kleur in wat dikwels ’n swart-en-wit situasie is. Hulle humor kan met tye ons asem wegslaan. Op ’n dag het my palmboomseuntjie my onkant gevang nadat ek hom ’n lekker stywe drukkie gegee het. Hy het omgedraai, en met armpies uitgestrek gesê: “En nou die ander kant.” Ek moes sowaar sy ruggie ook ’n drukkie gee! Dit is ’n kerneienskap van baie palmbome – hulle sien altyd nog ’n “ander kant”.
You're reviewing: Kweek Kinders Met Karakter Omdraai Boek (Boksstel)